U-I-256/05
Datum: 2007-03-29T00:00:00.000+02:00
ecli: ECLI:SI:USRS:2007:U.I.256.05
vrsta: zakon
zadeva: ocena ustavnosti in zakonitosti predpisov in drugih splošnih aktov
objavljeno: Neobjavljeno | 29.03.2007
dokument: US27387
akt: Zakon o dohodnini (Uradni list RS, št. 59/06 – ur. p. b.) (ZDoh), 2. odst. 5. čl., 21. čl.
resitev: zavrženje
izrek: Pobuda za začetek postopka za oceno ustavnosti drugega odstavka 5. člena v zvezi z 21. členom Zakona o dohodnini (Uradni list RS, št. 59/06 – ur. p. b.) se zavrže.
stavek: Pobudnik nima pravovarstvene potrebe za oceno ustavnosti oziroma zakonitosti predpisa, ki je prenehal veljati, če ne izkaže, da bi bilo z morebitno ugoditvijo pobudi mogoče odpraviti posledice neustavnosti oziroma nezakonitosti.
odlocitev: sklep
geslo: 1.4.51.5.2 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravovarstvena potreba v primeru, ko je predpis prenehal veljati - Med postopkom.
1.4.9.2 - Ustavno sodstvo - Postopek - Stranke - Interes.
1.4.51.4 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Pravni interes za vložitev pobude.
1.5.51.1.2.1 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude - Ker ni pravnega interesa.
podlaga: Člen 25, Zakon o Ustavnem sodišču [ZUstS]
vlagatelj: Udruženje za zaštitu prava građana, koji primaju penzije iz RS
datum_vloge: 2005-09-12T22:00:00.000Z
datum_odlocitve: 2007-03-28T22:00:00.000Z

# U-I-256/05-10

29. 3. 2007

## SKLEP

Ustavno sodišče je v postopku za preizkus pobude Udruženja za zaštitu prava građana, koji primaju penzije iz Republike Slovenije, Sarajevo, Bosna in Hercegovina, ki ga zastopa Izet Hodžić, odvetnik v Brežicah, na seji 29. marca 2007

## sklenilo:

Pobuda za začetek postopka za oceno ustavnosti drugega odstavka 5. člena v zvezi z 21. členom Zakona o dohodnini (Uradni list RS, št. 59/06 – ur. p. b.) se zavrže.

## OBRAZLOŽITEV

Pobudnik izpodbija v izreku navedeni določbi Zakona o dohodnini (v nadaljevanju ZDoh-1). Navaja, da je ZDoh-1 spremenil ureditev obdavčitve pokojnin nerezidentov, saj je v drugem odstavku 5. člena ZDoh-1 določil, da so tudi nerezidenti zavezani k plačilu dohodnine od vseh dohodkov, ki imajo vir v Sloveniji. Poleg tega 21. člen ZDoh-1 med primere oprostitev plačila dohodnine za nerezidente ni uvrstil tudi pokojnin, ki jih izplačuje Zavod za pokojninsko in invalidsko zavarovanje Slovenije. Pobudniki trdijo, da so pokojnine nerezidentov sedaj dvojno obdavčene, saj Republika Slovenija z Republiko Bosno in Hercegovino ob tem ni sklenila dogovora o izogibanju dvojnemu obdavčevanju dohodkov in premoženja. Po mnenju pobudnika sta izpodbijani določbi tako posegli v že pridobljene pravice članov pobudnika, saj naj bi ti zaradi dvojne obdavčitve svojih pokojnin sedaj prejemali nižje neto zneske pokojnine, kot pred uveljavitvijo ZDoh-1. S tem naj bi bili kršeni členi 2, 14, 22 in 50 Ustave.

Republika Slovenija je 29. 9. 2006, torej po vložitvi pobude, ratificirala Konvencijo o izogibanju dvojnega obdavčenja in preprečevanja davčnih utaj v zvezi z davki od dohodka in premoženja (Uradni list RS, št. 110/06, MP, št. 19/06 – v nadaljevanju BBHIDO), ki jo je z Republiko Bosno in Hercegovino podpisala dne 16. 5. 2006 v Ljubljani. Navedena konvencija je začela veljati 20. 11. 2006 (Obvestilo o veljavnosti BBHIDO, Uradni list RS, št. 129/06, MP, št. 22/06). Poleg tega je izpodbijani predpis, tj. ZDoh-1, prenehal veljati z uveljavitvijo Zakona o dohodnini (Uradni list RS, št. 117/06 – ZDoh-2).

O ustavnosti predpisa, ki ne velja več, odloča Ustavno sodišče le, če so izpolnjeni pogoji iz 47. člena Zakona o Ustavnem sodišču (Uradni list RS, št. 15/94 – v nadaljevanju ZUstS). Zato je Ustavno sodišče pobudnika glede na navedeno pozvalo, naj pojasni, ali vztraja pri vloženi pobudi, oziroma naj izkaže pravovarstveno potrebo za nadaljevanje postopka za oceno ustavnosti ureditve.

Pobudnik je predlagal, naj Ustavno sodišče odloči na podlagi 47. člena ZUstS, da je bil izpodbijani zakon v neskladju z Ustavo, ne da bi utemeljil, katere posledice morebitne neustavnosti bi bilo ob morebitni ugoditvi pobudi mogoče odpraviti. Glede na to pobudnik ni izkazal, da so izpolnjeni pogoji za presojo ustavnosti zakonskih določb, ki so prenehale veljati. Zato je Ustavno sodišče pobudo zavrglo, ne da bi se spuščalo v druge procesne predpostavke.

Ustavno sodišče je sprejelo ta sklep na podlagi 25. člena ZUstS v sestavi: predsednik dr. Janez Čebulj ter sodnice in sodniki dr. Zvonko Fišer, Lojze Janko, Milojka Modrijan, dr. Ciril Ribičič, dr. Mirjam Škrk, Jože Tratnik in dr. Dragica Wedam Lukić. Sklep je sprejelo soglasno.

Predsednik

dr. Janez Čebulj